OKRESNÁ PROKURATÚRA SPIŠSKÁ NOVÁ VES 
Elektrárenská 1, 052 01 Spišská Nová Ves 1

Číslo: 2 Pv 597/15/8810	Spišská Nová Ves 24.03.2016 
EEČ: 2-68-287-2016

U Z N E S E N I E

Trestná vec:	obv. XXXXX 
Trestný čin:	Prečin Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 
Rozhodol: 	prokurátor Okresnej prokuratúry Spišská Nová Ves 
Podľa § 215 odsek 1 písmeno e Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie
ktorý je trestne stíhaný pre trestný čin:
- Prečin Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

na tom skutkovom základe, že:
- dňa 27. októbra 2015 v čase okolo 15.45 hod. v katastri obce Žehra, okres Spišská Nová Ves z lesného porastu zv. Za Dreveníkom –  parcela C-KN 467 – patriacom medzi lesné pozemky bez povolenia alebo súhlasu správcu lesného pozemku na zber a chystanie drevnej hmoty odcudzil smrekovú drevnú hmotu v celkovom objeme 0,25 m^3 takým spôsobom, že zo zeme zbieral haluzinu so stredovým priemerom do 7 cm, ktorú naukladal do útvaru o rozmeroch 1 m x 0,5 m x 0,5 m, ktorý niesol na chrbte domov, pričom bol pristihnutý hliadkou Policajného zboru, čím takto pre poškodeného, Lesy SR š.p., Odštepný závod XXXXX, spôsobil škodu vo výške 2,37 €, a uvedeného konania sa dopustil napriek tomu, že bol Obvodným oddelením PZ v Spišských Vlachoch dňa 23.02.2015 postihnutý v blokovom konaní za spáchanie priestupku proti majetku podľa § 50 ods. 1 zák. SNR č. 372/1990 Zb. o priestupkoch v znení neskorších predpisov pokutou vo výške 10.- € vydaním bloku na pokutu nezaplatenú na mieste č. 180 329 77,   
lebo obvinený nebol v čase činu pre nepríčetnosť trestne zodpovedný.  
 
Odôvodnenie:
Uznesením policajta OO PZ v Spišských Vlachoch sp. zn. ORP-1345/SV-SN-2015 zo dňa 08.12.2015 bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku vznesené obvinenie XXXXX za skutok právne kvalifikovaný ako prečin krádeže podľa § 212 ods. 2 písm. f) Tr. zákona na skutkovom základe uvedenom v označenom uznesení.

Policajt ukončil vec s návrhom na zastavenie trestného stíhania postupom podľa § 215 ods. 1 písm. e) Tr. poriadku a dňa 22.02.2016 predložil vyšetrovací spis prokurátorovi na rozhodnutie.

Preskúmaním na vec sa vzťahujúceho spisového materiálu som zistil, že návrh policajta je dôvodný.

Podľa § 23 Tr. zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

V priebehu skráteného vyšetrovania bolo dôkazmi preukázané, že obvinený sa skutku dopustil tak, ako je to uvedené vo výrokovej časti tohto uznesenia, avšak nemôže byť za svoje konanie trestne zodpovedný.

Zo záverov znaleckého posudku znalca z odboru zdravotníctva a farmácie, odvetvie psychiatria, XXXXX, vyplýva, že obvinený v čase spáchania skutku trpel (aj trpí) mentálnou retardáciou stredného stupňa. Ide o stav trvalý, ireverzibilný. V čase spáchania skutku nemohol chápať a rozpoznať protiprávnosť svojho konania, rovnako tak nebol schopný ovládať svoje konanie. Navyše obvinený v čase spáchania skutku ani aktuálne nie je schopný chápať zmysel trestného konania. Pre spoločnosť nie je nebezpečný. Znalec nenavrhuje uloženie ochranného liečenia.

Podľa § 215 ods. 1 písm. e) Tr. poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Z tohto dôvodu som preto rozhodol o zastavení trestného stíhania obvineného XXXXX.

Vzhľadom k uvedenému považujem toto rozhodnutie za odôvodnené a v súlade so zákonom.

Nakoľko obvinený nechápe zmysel trestného konania, doručí sa toto uznesenie iba ustanovenému obhajcovi a poškodenému. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Branislav Kročian 
prokurátor